Hoewel finansiële oorwegings en geldgierigheid die vernaamste redes is waarom transitorowers oor ’n lang tydperk misdade pleeg, is daar prominente redes vir misdaadpleging oor ’n lang tydperk, naamlik:
’n Uitstaande kenmerk van eksklusiewe rowers is dat hulle hul aksies voor en ná ’n misdaad tot in die fynste besonderhede beplan. Inligting hieroor is normaalweg nie deel van die modus operandi-inligting wat op ’n misdaadtoneel waargeneem word nie en word slegs tydens onderhoude met gevonniste oortreders bekend.
Die beskikbaarheid en ligging van ’n veilige skuilplek (“safe house”) waar beplanning gedoen kan word en die buit ná die misdaad verdeel word. ’n Veilige skuilplek word nie lukraak gekies nie. Dit word gekies net indien dit vir almal wat aan die bespreking en beplanning deelneem, aanvaarbaar is. Die finale besluit hieroor word gewoonlik die nag voor die rooftog geneem. Die voorkeurligging van skuilplekke is in die voorstede; townships word vermy.
Die noukeurige ondersoeke word gedoen om te verhoed dat die rowers langer as tien minute op die misdaadtoneel bly. Tien minute is die langste wat hulle daar mag bly en in sommige gevalle word daar opgetree teen rowers wat die tyd oorskry of veroorsaak dat die res van die groep die tyd oorskry. Die rowers laat soms kontant op die toneel agter eerder as om langer as tien minute daar te vertoef. Kontant word ook agtergelaat om omstanders te lok met die uitsluitlike doel om die misdaadtoneel en bewyse te kontamineer.
Die groep rowers wat aan ’n bepaalde transitorooftog deelneem, word op ’n dinamiese en eiesoortige wyse saamgestel. Die getal rowers word bepaal deur die metode wat gevolg word om die rooftog uit te voer. Die gemiddelde grootte van ’n eksklusiewe transitogroep is 13 rowers, en hulle kry elkeen ’n spesifieke taak wat hulle voor, tydens en ná die rooftog moet uitvoer. Die rowers se take sluit die volgende in:
om ’n botsing met die transitovoertuig te veroorsaak of die transitosekuriteitsbeamptes te immobiliseer
Groeplede wat gewerf word, moet oor spesiale vaardighede en karaktereienskappe beskik. Dit sluit in die effektiewe hantering van vuurwapens asook die vermoë om voertuie tydens die rooftog en ontvlugting effektief te bestuur. Lede moet ook vreesloos op die misdaadtoneel optree. Rowers wat nie alle opdragte nougeset uitvoer en vreesloos optree nie, word verdink en vergeldingsaksies word teen hulle ingestel. Dit sluit in dat hulle nie weer gebruik word nie, dat hulle betrokkenheid anoniem aan die polisie gerapporteer word en dat hulle tydens ’n rooftog doodgeskiet word of op ander wyses vermoor word.
Die groep rowers vorm nooit ’n vriendekring nie en lede verkeer nie sosiaal met mekaar nie. Hulle poog om na afloop van ’n rooftog in die normale samelewing te verdwyn en nie uit te staan of as misdadigers aandag te trek nie. In ’n poging om in die samelewing te verdwyn, knoop hulle soms liefdesverhoudings aan met persone wat beroepe met ’n hoë status in die oë van die gemeenskap beklee.